Document ID: 32007D0399

32007D0399
L 150/11
SLUŽBENI LIST EUROPSKE UNIJE
ODLUKA KOMISIJE
od 11. lipnja 2007.
o izmjeni Odluke 93/52/EEZ s obzirom na proglašenje Rumunjske službeno slobodnom od bruceloze (B. melitensis) i Odluke 2003/467/EZ s obzirom na proglašenje Slovenije službeno slobodnom od bruceloze goveda
(priopćena pod brojem dokumenta C(2007) 2400)
(Tekst značajan za EGP)
(2007/399/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 64/432/EEZ od 26. lipnja 1964. o zdravstvenim problemima životinja koji utječu na trgovinu govedima i svinjama unutar Zajednice (1), a posebno njezin Prilog A odjeljak II. točku 7.,
uzimajući u obzir Direktivu Vijeća 91/68/EEZ od 28. siječnja 1991. o uvjetima zdravlja životinja kojima se uređuje trgovina ovcama i kozama unutar Zajednice (2), a posebno odjeljak II. poglavlja 1. njezinog Priloga A,
budući da:
(1)
Odluka Komisije 93/52/EEZ od 21. prosinca 1992. o utvrđivanju poštivanja određenih država članica ili regija zahtjeva u pogledu bruceloze (B. melitensis) i o statusu države članice ili regije službeno slobodne od te bolesti (3) navodi države članice i njihove regije koje su priznate kao službeno slobodne od bruceloze (B. melitensis) u skladu s Direktivom 91/68/EEZ.
(2)
Nakon misije veterinarske inspekcije provedene u srpnju 2001., ustanovljeno je da Rumunjska udovoljava uvjetima predviđenim odjeljkom II. poglavlja 1. Priloga A Direktivi 91/68/EEZ. Stoga je navedena u Odluci Komisije 97/232/EZ od 3. ožujka 1997. o utvrđivanju popisa trećih zemalja iz kojih države članice odobravaju uvoz ovaca i koza (4) kao treća zemlja priznata službeno slobodnom od bruceloze (B. meltensis).
(3)
Nadalje, od tog je priznavanja Rumunjska poduzela mjere za udovoljavanje uvjetima predviđenim odjeljkom II. točkom 2. poglavlja 1. Priloga A Direktivi 91/68/EEZ kako bi zadržala dodijeljeni status zemlje da je službeno slobodna od te bolesti.
(4)
Rumunjska je s obzirom na čitav svoj teritorij sada Komisiji podnijela dokumentaciju kojom ponovno potvrđuje udovoljavanje uvjetima predviđenim odjeljkom II. točkom 1. alinejom (b) poglavlja 1. Priloga A Direktivi 91/68/EEZ i pokazala trajno udovoljavanje uvjetima odjeljka II. točke 2. poglavlja 1. Priloga A Direktivi 91/68/EEZ s obzirom na održavanje dodijeljenog statusa zemlje službeno slobodne od te bolesti.
(5)
Rumunjska se stoga treba priznati zemljom službeno slobodnom od bruceloze (B. melitensis) s obzirom na gospodarstva koja drže ovce ili koze.
(6)
Direktiva 64/432/EEZ predviđa da se države članice ili njihovi dijelovi ili regije mogu proglasiti službeno slobodnim od tuberkuloze, bruceloze i enzootske goveđe leukoze s obzirom na stada goveda podložna udovoljavanju određenim uvjetima izloženim u toj Direktivi.
(7)
Popisi regija država članica koje su proglašene slobodnim od tuberkuloze, bruceloze i enzootske goveđe leukoze izloženi su u Odluci Komisije 2003/467/EZ od 23. lipnja 2003. o uvođenju službenog statusa slobodnog od tuberkuloze, bruceloze i enzootske leukoze goveda određenim državama članicama i regijama država članica u pogledu stada goveda (5).
(8)
Slovenija je Komisiji podnijela dokumentaciju kojom dokazuje udovoljavanje primjerenim uvjetima predviđenim Direktivom 64/432/EEZ s obzirom na čitav svoj teritorij kako bi se ta država članica mogla proglasiti državom članicom službeno slobodnom od bruceloze (B. melitensis).
(9)
Slijedom evaluacije dokumentacije koju je podnijela Slovenija, čitav se teritorij te države članice stoga treba proglasiti državom članicom službeno slobodnom od bruceloze s obzirom na goveda.
(10)
Stoga se odluke 93/52/EEZ i 2003/467/EZ trebaju primjereno izmijeniti.
(11)
Mjere predviđene ovom Odlukom su u skladu s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilog I. Odluci 93/52/EEZ zamjenjuje se tekstom u Prilogu I. ovoj Odluci.
Članak 2.
U Prilogu II. Odluci 2003/467/EZ, poglavlje 1. zamjenjuje se tekstom u Prilogu II. ovoj Odluci.
Članak 3.
Ova se Odluka primjenjuje od trećeg dana nakon objave u Službenom listu Europske unije.
Članak 4.
Ova je Odluka upućena državama članicama.
Sastavljeno u Bruxellesu 11. lipnja 2007.

Labels: 18
6